钦定古今图书集成/方舆汇编/职方典/第1132卷 > 《汉川县开腾池口河记》尹大本
## 钦定古今图书集成/方舆汇编/职方典/第1132卷 > 《汉川县开腾池口河记》尹大本

川治濒江汉津，众流之汇，其土易淤，恒多水患。按《禹
贡》“嶓冢导漾，东流为汉，又东为沧浪之水，过三澨至
大别入江”，治汉之略也。故汉南郡江有云梦陂泽之
官以分治焉。我朝郡若邑置官，专司水利，时命宪臣，
要其成，慎广民之生也。江流东经襄、郢三澨之地，在
昔圩防未广，溢罔为厉。迩年离、奄夹峙，其崇如墉。是
故湍流东注，每四五月之间，暑雨之日，辄涨汉沔一
壑。岁嘉靖庚申大溢，垫溺之虐，惟川为尤钜。意弗吊
于天，七年相仍，民命不绝如线。都宪万安刘公，皇皇
犹己之溺，叶谋藩臬诸执政，捐帑金若干，委重府节
推少白吴公，疏川之上流竹筒河，注县西之松湖，乃
梗于谢陂，久湮弗达于河。水田周围六十馀里，悉为
巨浸，民益困。戊辰，邑侯瑱峰张公至，降观川源，廉得
其状，恻然曰：“厥陂泄水，从腾池口而下，则治矣。”遂疏
议当道乐相之。费取诸赎锾，僦诸乡闾之好义者。委
义民郭本潮、刘春富等督工，学谕河南刘兆冈日往
视，成不阅月而工讫，凡八尺，广八丈有奇，直出腾池
口达于河，与涢水合“流入江，下逝若奔，民得平土居
之，信道水之为惠也。但经始之初，工力未敷，上流因
湖尾为河，越四年辛未，水复大溢，湖尾遂淤为平地，
无复河迹矣，长计四百馀丈。人谓此而弗治，前工尽
弃。”适新侯屿川段公继至，目击时艰，深虑民患兴衰，
救弊拯溺，亨屯之图，无所不至。即视此未成之工，以
为己任。仍疏恳于当道，得羡金若干，委阴阳官张绅、
乡约张绣金凤阳督工开濬，侯偕学谕龚岳石提撕
于上，三子奉公命惟谨，敷土程工，遂成长河。事举于
后，功增于前，治河始底绩也。士民袭《石问》记于本，将
以诏之后也。本惟御灾捍患，恒由于相继之协心也。
兹河之治，都宪刘公成之于上，张侯成之于始，段侯
成之于终，犹周之治殷，然三后协心，同底于道也。尝
闻史起凿漳水于魏，郑国导泾水于秦，穿渠以苏民，
而禾黍之咏，照耀简册。今侯决壅以导滞，上媲“永赖”
之庥，而人文之责，又有以仰裨化成之猷，奚翅“禾黍”
稻粱之咏已耶？是为记。